**СЪОБЩЕНИЕ ЗА**

**ПРОВЕЖДАНЕ НА** **КОНСУЛТАЦИИ**

**по Доклад за** **екологична оценка (ДЕО) на**

**Национална стратегия за околна среда (НСОС) и План за действие към нея, вкл. приложенията към него**

1. **Информация за Възложителя на НСОС и Плана за действие към нея:**

**Възложител:** Министерство на околната среда и водите, Дирекция: „Координация по въпросите на ЕС и международно сътрудничество“, Отдел: „Стратегическо планиране в областта на околната среда“

**Министър:** д-р инж. Росица Карамфилова

**Пълен пощенски адрес:** гр. София 1000, ул. „Мария Луиза“ № 22

**Тел.:** (+359 2) 940 6345; **E-mail:** hstoev@moew.government.bg

1. **Обща информация за предложените Стратегия и План за действие**

**а) Основание за изготвяне на НСОС и План за действие към нея**

НСОС се изготвя на основание чл. 75, ал. 2 и ал. 4 от Закона за опазване на околната среда (ЗООС). Изтичането на срока на действие на Националната стратегия за околна среда и Националния план за действие 2000 – 2006 г., както и промените в европейските политики за околна среда и устойчиво развитие през последните години, обуславят необходимостта от настоящата стратегия.

С разработването на НСОС и Плана за действие ще се изпълнят нормативните разпоредби на ЗООС. По този начин ще се отговори и на отправени препоръки от национални и международни организации.

Разработването на НСОС се основава на принципите, определени в чл. 3 от ЗООС, а именно:

* устойчиво развитие, предотвратяване и намаляване на риска за човешкото здраве;
* предимство на предотвратяването на замърсяване пред последващо отстраняване на вредите, причинени от него;
* участие на обществеността и прозрачност в процеса на вземане на решения в областта на околната среда;
* информираност на гражданите за състоянието на околната среда;
* замърсителят плаща за причинените вреди;
* съхраняване, развитие и опазване на екосистемите и присъщото им биологично разнообразие;
* възстановяване и подобряване на качеството на околната среда в замърсените и увредените райони;
* предотвратяване замърсяването и увреждането на чистите райони и на други неблагоприятни въздействия върху тях;
* интегриране на политиката по опазване на околната среда в секторните и регионалните политики за развитие на икономиката и обществените отношения;
* достъп до правосъдие по въпроси, отнасящи се до околната среда.

**б) Период на действие и етапи на изпълнение на НСОС и Плана за действие към нея**

НСОС е изготвена за периода до 2030 г.

Представеният План за действие към нея е изготвен за периода до 2025 г.

**в) Териториален обхват**

Териториалният обхват на НСОС и Плана за действие към нея е на територията на Република България.

**г) Засегнати елементи от Националната екологична мрежа /НЕМ/**

НСОС и Планът за действие към нея представлява стратегически документ, който дава общата рамка и ще се прилага на територията на цялата страна. Мерките, предвидени по Приоритет 1: „*Възстановяване на природния капитал. Устойчиви общности и екосистеми*“ се отнасят конкретно за елементи от НЕМ.

**д) Основни цели на НСОС**

Визия на НСОС: До2030 г. България развива и утвърждава модел на възстановяващ икономически и социален растеж в границите на природния си потенциал, който гарантира здрави и устойчиви общности и екосистеми, необратимост на процеса на постигане на абициозните цели за нулево замърсяване на околната среда и климатична неутралност, осигурява добър капацитет за адаптация към измененията на климата.

**Приоритет 1: Възстановяване на природния капитал. Устойчиви общности и екосистеми**

*Стратегическа цел 1:* Възстановяване и съхраняване на биологичното разнообразие и естествените функции на екосистемите с особено внимание върху тези с висок потенциал на биологично разнообразие.

*Стратегическа цел 2:* Устойчиво управление на защитените зони и информирано участие на заинтересованите страни; споделена отговорност, споделено управление.

*Стратегическа цел 3:* Екологизация на градовете - възстановяване на присъствието на природата в урбанизираните територии.

**Приоритет 2: Развитие в границите на природния потенциал. Ресурсна ефективност и нулево замърсяване**

*Стратегическа цел 1:* Утвърждаване на модел на икономически растеж, който създава стойност

*Стратегическа цел 2:* Ефективно прилагане на йерархията на управление на отпадъците във всички процеси и на всички нива

*Стратегическа цел 3:* Трансформация на икономиката и модела на поведение към нулево замърсяване

**Приоритет 3: Ограничаване на изменението на климата и адаптация към климатичните промени**

*Стратегическа цел* *1:* Ограничаване на емисиите парникови газове – трансформация във всички сектори — от промишленост и енергетика до транспорт и бита.

*Стратегическа цел* *2:* Постигане на устойчиво към изменението на климата общество, адаптирано към неизбежното въздействие на изменението на климата

**Приоритет 4: Управление за ускорено постигане на целите за околната среда**

*Стратегическа цел* *1:* Подобряване нивото на интегриране на политиките по управление на околната среда на всички нива.

*Стратегическа цел* *2:* Информираност, образование и отговорност за околна среда.

*Стратегическа цел* *3:* Изграждане на капацитет за управление на околната среда.

**е) Финансиране НСОС и Плана за действие към нея**

Финансирането на политиките по околна среда се реализира чрез средства от следните източници:

* средства от държавния бюджет;
* фондове на ЕС, в т.ч. Структурните фондове, Кохезионния фонд и Европейския земеделски фонд за развитие на селските райони;
* приходи от такси по специалните закони в областта на околната среда;
* приходи от такси за услуги, свързани с управление на битовите отпадъци, и с доставяне, отвеждане и пречистване на питейните и отпадъчните води, заплащани от населението и стопанските субекти;
* собствени приходи на общините;
* средства от публично-частни партньорства;
* заемни средства от международни финансови институции и организации;
* други донорски програми по двустранни и многостранни споразумения, извън фондовете на ЕС.

**ж) Срокове и етапи на изготвянето на стратегията и наличие, нормативно регламентирано на изискване за обществено обсъждане или др. процедурна форма за участие на обществеността**

В хода на изготвяне на НСОС и Плана за действие към нея е извършено следното:

* периодични работни срещи, обсъждания и консултации между изпълнителя на НСОС и възложителя (МОСВ), респективно с членовете на Експертната работна група и Координационния съвет по проект № BG05SFOP001-2.016-0001-С01, в рамките на който е възложено изготвянето на НСОС;
* тематични работни срещи с представители на Възложителя и ресорни министерства и институции с компетенции по специфични въпроси, свързани с процеса на стратегическо планиране, съобразно изготвените от Изпълнителя на НСОС Мапинг на заинтересованите страни и План за комуникация;
* своевременно представяне на проекти на документи за съгласуване и одобрение; непрекъсната оперативна комуникация с екипа за управление на цитирания проект по Оперативна програма „Добро управление“.
* на 15.10.2021 г. Изпълнителят на НСОС е провел обществени консултации под формата на събитие за публично представяне и обсъждане със заинтересованите страни на разработения проект на Национална стратегия за околна среда и План за действие към нея;
* на 21.10.2021 г. Изпълнителят на НСОС е провел информационно-обучително събитие с цел представяне и обсъждане с представителите на целевите групи (МОСВ и структури на МОСВ) на изготвените проекти на Национална стратегия за околна среда и План за действие към нея.

В процеса на подготовка на НСОС и Плана за действие към нея се провеждат консултации с обществеността, заинтересованите орани и трети страни по реда на Наредбата за условията и реда за извършване на екологична оценка на планове и програми (в сила от 01.07.2004 г., приета с ПМС № 139 от 24.06.2004 г., посл. изм. ДВ. бр. 70 от 7 Август 2020 г.).

1. **Информация за органа, отговорен за прилагането на НСОС и Плана за действие към нея**

Отговорен орган за прилагането на НСОС и Плана за действие към нея е: Отдел: „Стратегическо планиране в областта на околната среда“, Дирекция „Координация по въпросите на ЕС и международно сътрудничество“ на Министерство на околната среда и водите.

1. **Орган за приемане/одобряване/утвърждаване на НСОС и Плана за действие**

НСОС и Планът за действие към нея се одобряват от Министерски съвет.

1. **Информация за начина на заплащане на дължимата такса в размер, определен съгласно Тарифата за таксите, които се събират в системата на Министерството на околната среда и водите**

Дължимата такса в размер, определен съгласно Тарифата за таксите, които се събират в системата на Министерство на околната среда и водите, ще бъде заплатена при предоставяне на Искане за издаване на становище за екологична оценка.

1. **Място за публичен достъп**

НСОС и Планът за действие към нея, както и Докладът за ЕО, вкл. приложения и Нетехническо резюме са предоставени за публичен достъп:

* На интернет-страницата на МОСВ: <https://www.moew.government.bg/bg/doklad-za-ekologichna-ocenka-na-nacionalna-strategiya-za-okolna-sreda-i-plan-za-dejstvie-kum-neya/>
* В сградата на МОСВ, гр. София, бул. „Мария Луиза“ № 22, всеки работен ден от 9.00 до 17.00 ч.

1. **Време за публичен достъп**

30 дни от датата на публикуване на настоящото съобщение: от **09.09.2022 г. до 09.10.2022 г.**, включително

1. **Начин за изразяване на становище**

Становищата и мненията могат да се депозират **до 09.10.2022 г**., включително:

* на място чрез деловодството в сградата на МОСВ, гр. София, бул. „Мария Луиза“ № 22, всеки работен ден от 9.00 до 17.00 ч.
* по електронна поща: hstoev@moew.government.bg
* с писма на адрес: МОСВ, гр. София, бул. „Мария Луиза“ № 22.